હિમાનીનાં મમ્મીને બ્લડ-કૅન્સર છે એની જાણ થઈ એ પછી ૨૩ ડિસેમ્બરથી તેમને નાણાવટી હૉસ્પિટલમાં દાખલ કરવામાં આવ્યાં હતાં. છ કીમોથેરપી બાદ તેઓ પણ ઑલમોસ્ટ રિકવરીના સ્ટેજ પર હતાં. જોકે બોન મૅરોના ઑપરેશન વખતે તેમને ઇન્ફેક્શન લાગી ગયું અને તેમને તાવ આવવો શરૂ થયો હતો. લગભગ છ મહિનામાં માત્ર બે વાર બે-બે દિવસ માટે તેઓ ઘરે આવ્યાં હતાં. છાયાબહેન કહે છે, ‘ડૉક્ટરોને તેમની બગડતી હાલતનો અંદાજ આવી ગયો હતો. એટલે જ તેમણે ઘરનાઓને તેઓ ચાર-છ મહિનાથી વધુ સમય નહીં કાઢે એવું અલ્ટિમેટમ પણ આપી દીધું હતું. જોકે ચાર મહિનાને બદલે છ જ દિવસમાં તેમણે શ્વાસ છોડ્યા હતા. હિમાનીનું રિઝલ્ટ આવ્યું એ દિવસે બન્ને ભાઈ-બહેન હોંશે-હોંશે મમ્મીને મળવા હૉસ્પિટલમાં ગયાં હતાં. એ દિવસે તેમણે છેલ્લી વાર ખુશી વ્યક્ત કરી હતી, કારણ કે એ પછી તો તેમનું બોલવાનું પણ બંધ થઈ ગયું હતું. જે દિવસે તેમનું ડેથ થયું એ દિવસે પણ સાંજના સમયે બન્ને ભાઈ-બહેન તેમને મળીને ઘરે પહોંચ્યાં અને અમને તેમણે શ્વાસ છોડ્યાના સમાચાર મળ્યા હતા.’